Naučnici pronašli gen koji određuje boju kože kod ljudi
Zbog mutacije tog gena Evropljani imaju svetlu boju kože, dok je kod Afrikanaca ostala tamna.
Razlika u boji kože često uzrokuje predrasude ili diskriminaciju. Prema rezultatima istraživanja objavljenog u časopisu NAUKA, razlike između Evropljana i Afrikanaca mogu da se objasne genetskom mutacijom samo jednog od tri milijardi delova ljudskog genoma. Naučnici su ukazali da postoje dve verzije gena koji određuje pigmentaciju. Jedna verzija pojavljuje se u RNK svih Afrikanaca. Druga je pronađena kod većine Evropljana. Istraživač i lekar Medicinskog fakulteta Univerziteta države Pensilvanije, Kit Čeng: ”Zapanjujuće je da ta promena, zavisi samo od promene jednog jedinog slova u knjizi života. Jedna mala izmena od moguće tri milijarde.” Direktor programa američke vlade za istraživanje ljudskog genoma, Frensis Kolins, iznosi da taj gen ne bi trebalo smatrati odredjivačem rase, jer ona predstavlja društvenu ideju, i obuhvata porodične običaje i mesto stanovanja : ”Nadam se da će nam ovo otkriće pomoći da shvatimo da boji kože ne treba da pridajemo previše pažnje. Tu tajnu rasvetlili smo ćelijskim ispitivanjem.“ Ali mnogi upozoravaju da će se diskriminacija zasnovana na boji kože nastaviti, bez obzira na genetska otkrića. U Baltimoru, u Merilendu, pravnik organizacije za praćenje građanskih prava, Američkog udruženja za unapređenje položaja crnaca, Ted Šo, ukazuje ”Ne verujem da će običan čovek pročitati ili čak čuti za ovaj članak, i iz osnove izmeniti način na koji razmišlja o pitanju rase.“ No, doktor Čeng se nada da će otkriće na kraju dovesti do novog načina lečenja raka kože, a možda dovesti i do boljeg razumevanja među ljudima.